Noua judecătoare din dosarul ”2 Mai”, care îl vizează pe Vlad Pascu – șoferul drogat care a ucis doi tineri – a decis ca procesul să fie amânat pentru data de 7 iunie.
Peste două săptămâni, speța va fi reluată cu audierea tuturor martorilor: supraviețuitorii accidentului de pe 19 august 2023 și rudele victimelor. Magistratul care a preluat cazul Pascu a declarat că în dosar rămâne procedura simplificată și nu se schimbă încadrarea juridică.
Joi, 23 mai, Vlad Pascu a fost în sala de judecată. El nu a vorbit deloc până la finalul procesului. A fost întrebat de judecătoare dacă acceptă să participe și el peste două săptămâni. A spus că își dorește să ia parte la proces.
Joi, 23 mai 2024, la ora 10.00, la Mangalia s-a reluat procesul lui Vlad Pascu, de această dată cu o nouă judecătoare. Șoferul drogat care a ucis doi tineri, la 2 Mai, participă pentru prima dată la ședință în sală.
În această săptămână, judecătoarea din procesul lui Vlad Pascu, Ancuța Popoviciu, a fost recuzată din dosar. Astfel, procesul se va relua de la capăt. Hotărârea de recuzare a fost luată marți. Tot atunci, CSM a aprobat transferul judecătoarei la Judecătoria Constanța.
Acest dosar i s-a atribuit președintei Judecătoriei Mangalia, Carmen Berevoescu. Vorbim de un magistrat care activează la Judecătoria Mangalia începând cu anul 2010. Ea are grad de Curte de Apel, notează TVR.
La înfățișarea de joi, noul judecător din acest dosar va trebui să stabilească dacă reia toată analiza de la zero sau dacă își însușește părți din probatoriul deja administrat de Ancuța Popoviciu.
De notat că, la termenul de joi, 23 mai, va fi prezent în sala de judecată pentru prima dată și Vlad Pascu. Acesta a fost adus, în jurul orei 10.00, cu o dubă la Judecătoria Mangalia.
În imaginile publicate de televiziunile de știri se poate observa o mașină albă care dă cu spatele și se oprește cu ușile din spate aproape de curtea interioară a clădirii. Nu s-a putut observa momentul în care Pascu a fost scos din autovehicul, înainte de a fi însoțit de oamenii legii către sala de judecată.
De notat că, până în prezent, judecătoarea Ancuța Popoviciu nu a acceptat solicitările ca Vlad Pascu să fie prezent fizic la proces. Ea a acceptat cererile acestuia care a solicitat să fie audiat doar prin videoconferință.
Familia şi prietenii lui Sebastian, tânărul ucis pe 19 august 2023, au venit cu tricouri cu imaginea lui şi cu mesajul ”Îţi vom face dreptate”. În fața jurnaliștilor, tatăl acestuia i-a transmis un mesaj tatălui lui Vlad Pascu: ”Să vină la mormântul băiatului meu”.
”Vreau doar să se facă dreptate, nu vreau nimic altceva. Cred că o să se schimbe încadrarea. Am vorbit cu avocaţii şi vom cere schimbarea încadrării juridice”, a afirmat tatăl lui Sebastian, unul din tinerii uciși.
Tatăl Robertei, tânără ucisă în august 2023, în accidentul din 2 Mai, a fost întrebat de jurnaliști cu ce gânduri se prezintă la termenul de judecată. El a declarat: ”Mi-am dorit de la prima înfățișare să dau ochii cu cel care mi-a omorât copilul. Vreau să-i văd ochii, dacă are vreo remușcare, orice”.